 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

 **Gilan Belediyesi**

**P R O C E S V E R B A L**

 **Nga Seanca e katër (IV) e Kuvendit të Komunës së Gjilanit më 26.04.2019 me këtë:**

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. Betimi i anëtarëve të rijnë të Kuvendit
3. **Rekomandimet e Komitetit për Politikë dhe Financa:**
	1. Raporti financiar Janar-Mars 2019,
	2. Miratimi i Raportit të panelit përzgjedhës për zgjedhjen e anëtarëve në Komitetin konsultativ për persona me aftësi të kufizuar
	3. Miratimi i Raportit të panelit përzgjedhës për zgjedhjen e anëtarëve në Komitetin konsultativ të ekspertëve të planifikimit hapësinor
	4. Propozim vendimi për miratimin e taksës për leje ndërtimore dhe tarifës për rregullimin e infrastrukturës për vitin 2019
	5. Propozim vendimi për ndryshim dhe plotësimin e vendimit 01.Nr.28467 të datës 22.03.2018 për themelimin e KKSB
	6. Kërkesë për mbështetjen financiare të Teatrit të Qytetit të Gjilanitpër vitin 2019
4. Të ndryshme

Seanca i filloi punimet në ora 10:30 në të cilin ishin prezent:

Anëtarët e Kuvendit

Drejtorët e Drejtorive

Qëndresa Sadriu

Përfaqësuesit e OSBE-së.

Përfaqësuesi i OJQ Lansdowne

Mediat

# Seancën e katër e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance, po ashtu përshëndeti znj. Qëndresa Sadriu e cila është kryetarja e parë shqiptare e një asambleje komunale zvicerane dhe e falënderoi për vizitën në Kuvendin Komunal të Gjilanit? Ne si KK shprehim kënaqësi që znj. Sadriu me origjinë nga Gjilani, ka arritur që në Cyrih të korrë suksese në jetën politike. Me këtë rast i jap fjalën znj. Sadriu.

**Qendresa Sadriu:** jam shumë mirënjohëse për të gjithë ata që më mundësuan arritjen time deri këtu ku jam. Do të mundohem që të ju siguroj të ardhmen të gjithë të rinjve dhe mendoj se secili duhet të punoj për popullin, e jo për interesa personale.

 **Në vazhdim të punimeve të seancës së KK kërkoi që të konstatohet prezenca e anëtarëve të Kuvendit.**

**Konstatimi i prezencës së anëtarëve të KK-së:** të gjithë anëtarët ishin prezent

Shpresa Kurteshi, KQZ-ja ka bërë verifikimin e anëtarëve të rijnë të KK Gjilan dhe ne sot kemi edhe 3 anëtarë të rijnë të Kuvendit me q ‘rast i ftoj që të japin betimin e tyre.

Para gjithë anëtarëve të Kuvendit, z. Xhevat Demiri(AAK), Isa Agushi ( i pavarur), Riad Elezi (LDK) dhe Renan Imami (KDTP) dhanë betimin e tyre.

1. **Procesverbali nga seanca e kaluar:** në mënyrë unanime miratohet procesverbali pa vërejtje

**Pyetje dhe përgjigje**

**Riza Abdyli:** në emër të këshilltarëve të PDK i urojmë mirëseardhje anëtarëve të rijnë në KK dhe urojmë që të jemi konstruktiv.

Pyetja ime ka të bëjë me emërtimin e rrugëve, sepse ka probleme me ekzekutimin e projektit, janë ngatërruar rrugët, gabime teknike dhe gjuhësore, por një fenomen tjetër shqetësues për qytetarët është se pakënaqësia e qytetarëve vije deri te eliminimi i tabelave në rrugë. Dua ta di se komisioni a e ka kryer punën si duhet profesionalisht dhe a keni ndërmarrë diçka me këtë problematikë ?

**Avdyl Aliu**: edhe ne si LDK i urojmë mirëseardhje në KK anëtarëve të rijnë dhe shpresoj që ta japin kontributin e tyre si duhet.

Para disa dite kemi pas një debat në Radio “Star” ne shefat e grupeve të këtij kuvendi, dhe kemi pas një dëgjues i cili ka paraqitë një problem për rrezikun në rrugën e Livoqit tek rrethi i fundit e këtë problem e kemi marrë shumë seriozisht dhe e kemi ngritë çështjen në KK, me q’ rast kemi hasë në mirëkuptim edhe me DSHPIB dhe në Ekzekutivin dhe e kemi shmangë rrezikun në komunikacion.

**Ibish Ibishi**: edhe unë i uroj mirëseardhje këshilltarëve të rijnë. Kam tri çështje t’i ngrisë. E para ka të bëjë me një marrëveshje mes komunës me përmbaruesin privat për t’i inkasuar borxhet e qytetarëve të tatimit në pronë. Por sipas gjendjes reale në terren kemi ankesa të shumta nga qytetarët për arsye se kjo është një metodë e pa pranueshme për të gjithë, sepse ka të bëjë me financa publike, e kjo duhet të debatohet në Kuvend dhe të gjendet një formë tjetër e cila i mundëson qytetarëve shlyerjen e borxheve.

Çështja tjetër ka të bëjë me ndotjen e ajrit, ujit dhe zjarret që po ndodhin. Ndotjen e ajrit e kemi identifikuar dhe kjo ndotje është vërejtur edhe në zonat rurale dhe unë kam disa fotografi që i kanë dërguar qytetarët dhe kjo gjë shkakton shkatërrim të ajrit dhe normal ndikon në jetën shëndetësore të njerëzve. Prandaj duhet të trajtohet kjo problematikë sa më parë. Ndotja e lumenjve edhe më herët edhe tani, kjo çështje do të ndodhë në vazhdimësi, sepse ata të cilët janë mësuar ta ndotin lumin derisa nuk merren masa ndaj tyre, ata nuk do të ndalen. Fjala është për fshatin Përlepnicë dhe operatori rregullisht e shkakton këtë pamje në lumin e Përlepnicës, e përkundër ankesave të shumta nuk është marrë asnjë masë ndaj tij. Është nevojë urgjente të bëhet një plan veprimi për t’i parandaluar këto dukuri, dhe a është në gjendje organi kompetent, të bëjë këtë punë?

Kam thënë se është e nevojshme të riorganizohet komunikacioni në qytet, sepse qytetarët vazhdimisht janë të shqetësuar për këtë gjë. Pika më problematike është rrethi para zyrës së kryetarit, duke e ditë se para disa dite është shkaktuar një aksident i rëndë në atë pjesë, ende po shihen lëvizje të kamionëve të mëdhenj e kjo duhet të rregullohet.

Çështja tjetër ka të bëjë me planin rregullues në “Kampin Montith” , ne jemi marrë vesh në KPF që të vije si pikë e rendit të ditës dhe të diskutohet.

**Nevzat Isufi:** në emër të LVV i uroj mirëseardhje kolegëve të rijnë në KK.

Kam një pyetje për nënkryetarin dhe drejtorin e DKA, në kuadër të DKA në komisionin për përzgjedhjen e personelit arsimor është zgjedhur një kryesuese e cila bie ndesh me ligjin, sepse është pjesë e legjislativit dhe ekzekutivit. A e din këtë nënkryetari apo është bërë e qëllimshme e kjo është e kundërligjshme.

Pyetja tjetër ka të bëjë me drejtorin e Inspeksionit, pse kjo drejtori nuk po ndërmerr asnjë masë lidhur me respektimin e ligjit kundër pirjes së duhanit në objekte të mbyllura dhe a keni ndërmarrë diçka konkretisht? Po ashtu edhe për kuponët fiskal, ku disa i lëshojnë kuponët e disa jo.

**Arta Nuhiu:** kam disa çështje për DKA dhe DSHM. Jemi dëshmitarë se spitali Regjional i Gjilanit ka vetëm një mjet që ofron shërbime emergjente. Një komunë me mbi 100.000 banorë ka vetëm një mjet të ndihmës së shpejtë. Si anëtare e KK nga AAK i drejtohem kryetarit, DSHMS dhe DKA që të ndërmarrin hapa për vendosjen e një stafi mjekësorë në kampusin e shkollave të mesme në Gjilan. Jo rrallë herë nxënësit kanë nevojë për trajtim mjekësor apo shërbime emergjente dhe si rezultat i mungesës së mjeteve për këto shërbime, ne po ballafaqohemi me telashe të mëdha. Është shumë e nevojshme që DKA, të përcaktoj një vend për vendosjen e stafit mjekësor, ndërsa DSHMS, bashkë me kryetarin e Komunës, të merren me përzgjedhjen e stafit dhe organizimin e tyre. Vendosja e një stafi mjekësorë në kampus , do të ishte lehtësim edhe për qendrën emergjente në Gjilan.

Po ashtu për DKRS, dua ta di se çfarë keni ndërmarrë lidhur me kërkesën time për hapësirën e ansambleve kulturore, artistike që operojnë në qytetin e Gjilanit?

Po ashtu pyetje për DA, kohëve të fundit qytetarët po ballafaqohen me mungesën e certifikatave, dua ta di se a do të zgjidhet ky problem së shpejti?

**Mimoza Kadriu:** në emër të Nisma, e përshëndesim znj. Sadriu.

Kam disa pyetje, së pari pyes drejtorin e DKA se çka po ndodhë në shkollën “Rexhep Elmazi” me nyjat sanitare, ku muaj të tërë tualetet e shkollës janë të mbyllura për shkak të bllokimit të nyjave sanitare dhe kemi informacione që ato nyje janë rregulluar por prapë janë dëmtuar.

Pyetje për DSHPIB lidhur me Lagjen “Gjon Serreçi”, për shfrytëzimin e hapësirave të parkingut të banesave në atë lagje, ku aty gjenden dy hapësira për parking, por njëra është zënë nga një biznes privat që shfrytëzon atë hapësirë për qëllime të përfitimit personal. Në të njëjtën lagje kemi dëmtimin e rrugës dhe trotuareve nga një kompani private për qëllimin e punimeve të një banese private dhe rruga aty është bërë e mjerueshme dhe është e pamundur të kalohet me karroca për fëmijë. Pyes DSHPIB dhe DI, se a është obligim e kompanisë që ajo rrugë të kthehet në gjendjen e mëparshme?

**Shefik Surdulli**: çfarë ka ndodhur me pronarët e tokave të ish “Kampit Montith”, sepse është një sipërfaqe jashtëzakonisht e madhe mbi 110 hektarë, e cila pas një vendimi që është marrë në KK në vitit 2013 akoma nuk ka filluar të zbatohet plani rregullues urban dhe akoma nuk është filluar të punohet në atë pjesë, nuk ka ndodhur shpronësimi i pronave në atë pjesë.

Institucionet e komunës kanë marrë një email nga pronarët e këtyre tokave të cilët kërkojnë që në seancën e KK të vendoset një pikë e veçantë për këtë çështje, dhe unë po e vërej këtu që janë ardhur një pjesë e përfaqësuesve të pronave të asaj pjesë. Përveç që nuk është ndërmarrë asgjë aty, është krijuar një pjesë e deponisë së mbeturinave.

**Arbëresha Kryeziu**: kam disa pyetje konkrete për drejtorin e Urbanizmit, mirëpo do të doja që mos të më ndërpritni fjalimin tim kryesuese, sepse është një çështje shumë me rëndësi dhe kërkon elaoborim më të gjerë.

Më 13 shkurt të këtij viti është bërë transferi i zyrtarit të vetëm juridik të DUPMM, i cili pas 6 vitesh punë në këtë drejtori është dërguar në njërin nga sportelet e administratës për të punuar si ofiqarë. Kjo ka ndodhur vetëm se ky zyrtar juridik, qytetarë i Gjilanit nuk ka dashur të marr pjesë në manipulimet e drejtorit të tij, duke refuzuar të përgatis propozim vendimet për miratimin e planeve rregulluese të hollësishme Qendra 2, Qendra 3 dhe Lagjja e Spitalit, me arsyetimin se draft dokumentet janë në kundërshtim me dispozitat ligjore në fuqi. Këto propozim vendime janë sjellë për shqyrtim në seancën e KK me datë 27 shtatorë 2018.

Pasi që ky zyrtarë ka refuzuar hartimin e këtyre dokumenteve, një pjesë të fajit i bie ta bartë edhe hartuesi i këtyre propozimeve, përfshirë zyrën ligjore të Komunës dhe Sekretarinë e Kuvendit që kanë heshtur dhe nuk kanë fol, duke shkaktuar një mashtrim ndaj neve si këshilltarë komunal, por edhe ndaj qytetarëve të komunës së Gjilanit, sepse me kohë kanë qenë të njoftuar që këto propozim vendime janë të miratuara me dispozita të kundërligjshme. Realisht problemi vije kur ky zyrtar ka dërguar një e-mail drejtorit Bekim Bajrami në Maj të vitit 2018, ku e ka njoftuar këtë të fundit për ndërhyrjen e personave jo përgjegjës në punët e tij, ku personi me iniciales SH.U, inxhinier i makinerisë kishte bërë lëshimin e lejeve ndërtimore më saktë bëhet fjalë për një parcelë që gjendet te “Livadhet e Arapit”. Zyrtari juridik e kishte njoftuar drejtorin se do duhej të ndërmerrte masa dhe nëse jo do të ngriste kallëzim penal ndaj tij, e kallëzimin penal e ka ngritë me datën 3 korrik 2018, ku edhe ka ardhur kërkesa nga policia në kuadër të drejtorisë për drejtorin Bekim Bajrami.

Drejtori i Urbanizimit vazhdon ta ndjek betejën e tij ndaj zyrtarit juridik duke u munduar ta akuzoj për qasje në dokumente zyrtare ndërkohë që kishte harruar se ish-drejtori i DUPMM nën aktakuzë Valon Shefkiu kishte nxjerrë nga arkiva çfarëdo dokumenti që ju ka dashtë, pavarësisht që ka qenë i akuzuar për keqpërdorim të detyrës zyrtare.

Ju drejtor i DUPMM nuk i keni lejuar qasje në arkivin e drejtorisë punëtorit të kësaj drejtorie, sepse e keni ditë që po t’i merrte ai këto dokumente do të mund ta vërtetonte fajësinë tënde, e për t’u mbrojtur nga manipulimet e juaja ju keni zgjedhur që të kapeni për fjalën “ xhungël” që cilën zyrtari juridik e ka përdorur në njërën nga imellat e tij duke ju referuar gjendjes kaotike në këtë drejtori, ku edhe lejet ndërtimore jepen nga kush ka qejf, e për kënd ka qejf, ose nga kush keni më shumë leverdi. Për këtë fjalë ju e dërgoni zyrtarin juridik në komisionin disiplinor dhe merret vendimi që t’i jepet vërejtje me shkrim. Më 29 tetor ndaj drejtorit të DUPMM, vjen një kërkesë tjetër nga Policia ku kërkohen sqarime lidhur me funksionimin e drejtorisë dhe dokumente shtesë, mirëpo askund në këtë kërkesë të Policisë nuk thuhet se kërkohet raport lidhur me gabimet drejtshkrimore të lëshuara nga zyrtari juridik, apo që organet hetimore të krimeve të rënda ekonomike kishin kërkuar të dinin se ky zyrtarë ka nxjerrë vendime jo të ligjshme. Ju drejtor e dërgoni zyrtarin juridik në komision disiplinorë përsëri, me arsyetimin se shkaku i tij ju është dashur të përballeni me organet e policisë me shkak se ndaj jush janë ngjallë dyshime dhe jeni prekur për këtë, por ndoshta nuk jeni prekur por unë mendoj se jeni frikësuar, se nëse ky rast do të trajtohej ashtu siç duhet ju do duhej të ishit prapa grilave për atë që keni bërë. Madje me inicimin e rastit tuaj në komision disiplinorë, keni thënë se i bashkëngjisë ankesat e palës dhe aktakuzën e ngritur nga Prokuroria themelore, por ku janë ato?

Tash ky zyrtari juridik i cili vetëm ka kërkuar që mos të bëhen gjërat në kundërshtim me ligjin, nuk i shpëton herës së dytë të komisionit disiplinor dhe merret vendimi që ai të transferohet në sportel në DA, ku do punonte si ofiqarë. E njëri nga anëtarët e komisionit disiplinor jurist me profesion nga Sekretaria e Kuvendit, në dijeni për këto kundërshtime dhe parregullsi , i kishte thënë zyrtarit juridik se në mes teje dhe drejtorit të DUPMM, sigurisht që do zgjedhtë drejtorin . Kjo nuk është e çuditshme sepse po të binte drejtori në duart e interpretuesit të drejtë të ligjit, drejtori e kap një zingjirë të gjatë në të cilën janë përfshirë një numër jo i vogël i punonjësve në Komunën e Gjilanit.

Prandaj jemi një shtet i kapur prej keqpërdoruesve, manipuluesve dhe hajnave, të cilët të largojnë nga vendi i punës, të transferojnë dhe janë të gatshëm të përjashtojnë edhe nga puna vetëm se një qytetarë i cili punon si zyrtarë juridik në një drejtori nuk pranon të bëhet servil i juaji dhe vendos të ngris zërin për një mashtrim që ju na bëtë neve si këshilltarë komunal dhe si qytetarë të Gjilanit.

Unë i kam lexuar dhe posedoj dokumentet që ndërlidhen me këtë rast por dua t’i parashtroj disa pyetje konkrete drejtorit Bekim Bajrami, për të cilat pyetje do të doja përgjigje konkrete.

A është e vërtetë që në DUPMM, ka me dhjetëra leje ndërtimore që janë lëshuar në kundërshtim me dispozitat ligjore në fuqi ?

A është e vërtetë që nga shkurti i vitit 2017 DUPMM, nuk ka udhëheqës të sektorit juridik dhe aktet për lëshimin e lejeve ndërtimore i përgatit Shaqir Ukshini, i cili me profesion është inxhinier i makinerisë?

A është e vërtetë që e keni lejuar ish drejtorin e Urbanizimit, i cili është akuzuar për keqpërdorim të detyrës zyrtare që të marr dokumente sa herë që ai ka dashtë.

A është e vërtetë që i keni lëshuar leje ndërtimi në kundërshtim me ligjin kompanisë ERA , SHPK, për ndërtimin e objektit banesor afarist, ku e keni aktakuzën e prokurorisë themelore të ngritur ndaj jush ?

**Fitim Guda:** i uroj mirëseardhje anëtarëve të rijnë në KK, posaçërisht doktorit, i cili është një themelues i institutit të parë të Infektologjisë dhe një njeri shumë i suksesshëm.

**Festa Shabani:** mendoj se do të ishte më mirë që anëtarët e KK, t’i dërgojnë pyetjet e tyre me shkrim dy javë para seancës së Kuvendit, kjo edhe e ruan kohën edhe mundësinë e marrjes së përgjigjeve. Edhe KK e Prishtinës e ka këtë metodë

**Nehat Osmani:** unë do mundohem të shtroj një temë sportive që pastaj përmes saj të ngjallim kureshtjen e disa përgjigjeve që lindin nga shumë pyetje me interes e që kërkojnë zgjidhje për të tjera tema sociale e shoqërore.

Halla e sporteve sot është objekti më i rëndësishëm sportiv e kulturor për shumë të rijnë të cilët përpiqen që talentet e tyre t’i perfeksionojnë përmes ushtrimeve dhe stërvitjeve të përditshme në këtë lokacion të vetëm të qytetit tonë, që me një përkujdesje të përhershme të qeverisë lokale do t ‘mund të përmbushte kërkesat e pjesshme të sportistëve dhe klubeve sportive të komunës sonë. Aty gravitojnë sportistë të kategorive të ndryshme, kryesisht të sporteve të vogla, të sporteve marciale, aty gravitojnë sportistë të të gjitha moshave por çka është më e rëndësishmja për temën që do trajtojmë, hallën sportive gravitojnë edhe shumë sportiste të gjinisë femërore e sidomos sportistë të vegjël, fëmijë të moshave të vogla që bëjnë hapat e parë të ndërtimit dhe edukimit sportiv. Një tjetër fakt relevant për temën që do trajtojmë është se këto kategori ushtrimet e tyre i zhvillojnë edhe gjatë orareve të natës ndërsa një numër i madh i tyre rrugën gjer te halla e sporteve e bëjnë në këmbë.

Deri këtu gjithçka normale, po mos të ishte një detaj tejet i rëndësishëm, që hapësira rreth hallës sportive nuk ndriçohet dhe për këtë arsye fëmijët, vajzat e të rinjtë e pambrojtur rrezikohen nga sulmues të panjohur.

E hapësira që e rrethon është e rëndësishme si vet objekti sportiv, sepse ato janë të lidhura ngushtë me njëra tjetrën. Si pasojë e këtyre rrethanave në pjesën e prapme të hallës sportive janë krijuar kushte të volitshme të vendqëndrimit të narkomanëve dhe konsumimit të narkotikëve të cilët në të njëjtën kohë për shkak të gjendjes së tyre të pakontrolluar mund të atakojnë pikërisht këta fëmijë e vajza sportistë.

Në veçanti banorët dhe sportistët që vijnë nga lagjet “Arbëria” dhe “Bregu i djegur”, rrugën e shkurtër deri te “halla e sporteve” e përshkojnë përmes rrugës së varrezave që gjithashtu nuk është e ndriçuar për të vazhduar më pas përmes parkut të lodrave rreth “hallës sporteve” që gjatë natës është tërësisht e errët e ku kanë gjetur strehim kjo kategori delikuentesh.

* Për drejtorin e SH.P. është një kërkesë emergjente e sidomos e këtyre dy lagjeve

që rruga që kalon nëpër varreza të ndriçohet e gjithashtu edhe hapësira mes përmes parkut prapa hallës të vendosen mjete ndriçuese. Na intereson të dimë nëse ka ndonjë planifikim në këtë drejtim.

Rrjedhimisht, në kontekst të shtjellimit të kësaj problematike është i pashmangshëm edhe interesimi për narkomanët si kategori kriminale por edhe si kategori sociale.

* Prandaj për organet e sigurisë apo nënkryetarin kam një pyetje: A i keni identifikuar të gjitha lokacionet ku takohen narkomanët dhe a janë të njohur ata për organet e rendit dhe nëse po, atëherë sa janë dhe çfarë janë tendencat - të rritjes apo zvogëlimit?
* Për drejtorin e SH.M.S. kam pyetje nëse kjo kategori trajtohet vetëm si kategori kriminale apo edhe si kategori sociale. Nëse po, atëherë a ekziston ndonjë qendër për trajtimin e tyre apo program për rehabilitimin e tyre në komunën tonë?

**Isa Agushi:** ne këshilltarët komunal jemi përfaqësues të popullit dhe kemi të drejtën të shprehim mendimet dhe qëndrimet tona.

Kam disa pyetje, dua ta di përbërjen e komisionit të pranimit të objekteve kolektive? Nga kush paguhet dhe sa paguhen ?

Në mbledhjen e kaluar në Radio “Star” kam dëgjuar se zyra e kryetarit për udhëtime jashtë vendit ka shpenzuar mbi 40.000 €, prandaj kërkoj një raport se ku kanë udhëtuar këta njerëz, a ka sjellë ndonjë njohje, apo a ka sjellë ndonjë para ?

Trotuari në Zhegër a është pranuar nga komisioni, e nëse është bërë pranimi teknik dikush duhet të jep përgjegjësi, aty është tmerr dhe rruga është shkatërruar, po ashtu rruga për Selishtë është pa standarde të kërkuara, rruga “Elez Agushi” është prapa xhamisë së vogël dhe ka prerje, gropa dhe është e rrezikshme për këmbësorë.

**Arijeta Rexhepi:** pyetja ime i dedikohet DSHPIB, lidhur me arnimin e rrugës së “Prishtinës”, ndërsa drejtori në KK ka thënë se do të rregullohen trotuaret dhe rruga do të shtrohet me asfalt të ri. Diçka tjetër keni thënë, e diçka tjetër ka ndodhur, prandaj pse po ndodhin këto gjëra ?

Kemi bërë kërkesë që të sillet raporti nga DI për largimin e deponive ilegale, por nuk është sjellë prandaj kërkoj nga drejtori që të na sjellë këtë raport.

Pyetje të shumta po parashtrojmë por nuk po marrim përgjigje, kemi kërkuar të sillet lista e pronave të uzurpuara por nuk kemi marrë përgjigje, prandaj edhe kësaj radhe kërkoj që kjo listë të sillet, për pronat e uzurpuara, pronat e kthyera, çka ka ndodhur deri tani?

**Shemsedin Elezi**: i uroj mirëseardhje anëtarëve të rijnë, kurse sa i përket projekteve dhe problemeve ne jemi në kontakt me ekzekutivin. Sa i përket komunikacionit në qendër të qytetit janë në dilemë si ka mbetur projekti i zgjerimit të rrugës, kurse te rreth rrotullimit edhe veturat edhe këmbësorët kanë hapësira për vendkalim, e kjo po e bllokon komunikacionin, mendoj se duhet të hiqen ato vendkalime dhe të vendosen semaforë, sepse këmbësorët po e bllokojnë rrugën, e rreth rrotullimi duhet të jetë vazhdimisht i lirë.

**Xhevat Demiri**: është hera e dytë që jam anëtarë i KK , sepse edhe në legjislacionin e kaluar kam qenë anëtarë i KK. Nga grupi që unë vije, “bahçja ” ishte shumë i vogël andaj kam marrë një numër të madh të votave si anëtarë i KK, të cilët i falënderoj për përkrahje.

**Arianit Sadiku**: po ngrisë shqetësimet e banorëve te stadiumi i qytetit, ku muri rrethues është prishë dhe ka shkaktuar probleme përreth , e banorët janë të shqetësuar sepse gjatë punimeve të stadiumit ajo pjesë ka shkaktuar dëmtime anësore, e dihet se ajo pjesë është bllokuar me vetë iniciativë të disa punëtorëve, aty kalojnë nxënësit që shkojnë në shkollën teknike, muri ka qenë i dëmtuar nga momenti kur kanë filluar punimet, janë larguar mbajtëset anësore, prandaj dua të pyes se çka ka ndërmarrë komuna në këtë rast.

Dua ta di se çfarë lloji të asfaltit është duke përdorur komuna e jonë që po del bari edhe në asfalt, edhe në fshatin Selishtë edhe në lagjen “Arbëria” ndodhë e njëjta gjë, a ka ndonjë standard apo çka po ndodhë?

Rruga e fshatit që e lidhë Verbicën e Zhegocit me Komunën e Lipjanit është thënë se këtë projekt e ka marrë përsipër Qeveria, por kërkesa e banorëve të asaj zone, është se kur do të asfaltohet ajo rrugë, sa keni bërë presion ju në Qeveri që kjo rrugë të përfundojë ?

**Anila Tusha**: kam një pyetje për kryetarin e komunës, para disa muajsh solemnisht keni hap një konsullatë nderi të Shqipërisë, por para disa dite kam dëgjuar se ju i keni dhënë atë zyre një partie politike , e dua ta di se konsullata ku e ka adresën, apo ka qenë thjeshtë vetëm një hapje solemne e improvizuar.

I uroj drejtorit të DKA për arritjen e marrëveshjes me Turqinë për shkollimin e 20 nxënësve në shkolla profesionale, e unë pikërisht i përkas shkollës së Amortizuar ( shk. Agrobiznesit- ashtu siç z. Guda e ka quajtur), por a do të kenë përparësi nxënësit e shkollës së Agrobiznesit ?

**Bekim Bajrami**: një përgatitje për debat të tillë lidhur me një zyrtarë komunal në DUPMM, i cili vetëm ka shkaktuar dëme, në atë përgatitje mungojnë edhe shumë dosje të tjera dhe më vjen çudi si keni mundur të i merrni ato dokumente pa autorizim. Ai zyrtarë më shumë ka qëndruar në arkiv se sa që ka kryer punën e tij me përshkrim. Ai zyrtarë është dërguar në komision disiplinor dy herë me rekomandimet e mija. Për punën që ne bëjmë në DUPMM, kam përgjegjësi morale dhe financiare, dhe unë bazohem në Ligj dhe lëshojmë leje vetëm duke u bazuar në ligj. Për çdo plan rregullues që një punëtorë i joni e lëshon ai mbanë përgjegjësi për punën e tij.

Për gjërat që u thanë mendoj se edhe delegatja duhet të dërgohet në komision disiplinor, apo të respektoj kodin e etikës së Kuvendit.

**Selami Xhemajli**: sa i përket iniciativës për dhënien e shërbimeve shëndetësore në kampusin e shkollave të mesme, e mbështesim plotësisht sepse është ide e qëlluar, mirëpo për t’u realizuar kjo gjë duhen kushte, numri i kuadrove të mjekëve është i kufizuar dhe për t’u realizuar një aktivitet i tillë duhet numër më i madh i kuadrove mjekësorë, një hapësirë më e madhe dhe një analizë për t’u arritur kjo gjë. Ne si DSHMS, po punojmë në stabilizimin dhe forcimin e shërbimit të urgjencës.

Sa i përket pyetjes së z Nehat Osmani lidhur me numrin e përdoruesve të narkotikëve, ne si drejtori së bashku me OJQ “Streha” e cila ofron shërbime spitalore por kanë kapacitete të vogla dhe trajtimi është i tyre për mundësinë e rehabilitimit të narkomanëve, kurse OJQ” tjetër që trajton përdoruesit e narkotikëve është OJQ Labirinti , shërbimet i ofron në baza ditore dhe numri i personave që marrin shërbime janë 345, mirëpo kjo nuk do të thotë se numri i përdoruesve të narkotikëve është evidentuar, por të regjistruar kemi 350 përdorues.

**Arbër Ismajli**: te rruga e Vërbicës së Zhegocit, sipas informatave që i kemi, kjo rrugë është në vlerësim e sipër dhe javën tjetër bëhet zgjedhja e operatorit të ri dhe së shpejti gjithçka do të rregullohet.

Te çështja e konsullatës, ka qenë një marrëveshje dy paleshe mes pronarit të lokalit dhe konsullatës së Shqipërisë, dhe sipas informatave tona ata nuk kanë arrite të merren vesh për qiranë. Konsullata është në kërkim të një hapësire më të përshtatshme, por momentalisht nuk ka zyre edhe pse është aktive.

Te numri i përdoruesve të narkotikëve nuk dihet numri i saktë, kurse sa i përket pyetjeve të z.Agushi do t’i përgjigjemi me shkrim.

Sa i përket ankesave për emërtimin e rrugëve, edhe ne kemi marrë ankesa të shumta, por puna e komisionit ka qenë e përbërë nga gjitha partitë politike, por duhet të takohet komisioni prapë dhe t’i shqyrtoj disa çështje.

**Nevzat Rushiti**: z Ibishi, është e vërtetë që ka ndotje në atë lum , por ne kemi intervenuar para një jave dhe kemi reaguar si duhet. Ne e kemi dërguar lëndën në Gjykatë për dy operatorët që kanë bërë ndotjen e lumit. Sa i përket pirjes së duhanit në objekte të mbyllura, zakonisht kontrolli bëhet në bashkëpunim me inspektorët e nivelit qendror dhe në bashkëpunim me inspektorët komunal. Sa i përket blerjes së duhanit nga fëmijët, në kioska janë marrë masa.

 Sa i përket pyetjes së znj. Arijeta Rexhepi ne ju kemi përgjigjur në e-mail, dhe raportin mbi gjendjen me mbeturinat inerte është raportuar në këtë KK, dhe komuna e Gjilanit e ka zgjedhur problemin për mbeturinat inerte.

**Bardhyl Syla**: sa i përket mungesës së certifikatave, është e vërtetë që kemi mungesë te certifikatave qe 3 javë, ;por jo vetëm komuna jonë, por është mungesë e Ministrisë. Megjithatë ne kemi arrite ta menaxhojmë këtë mungesë falë komunave fqinje, në këtë rast Novobërdës të cilët na kanë ndihmuar. Certifikatat që i kemi në sasi të kufizuar po i dedikojmë vetëm për qytetarët që kanë shërbime jashtë vendit, kurse qytetarët që kanë shërbime brenda RKS ata nuk kanë probleme. Presim që deri javën tjetër ky problem do të zgjidhet dhe Ministria do na jep një përgjigje.

 **Zijadin Maliqi** : sa i përket pyetjes lidhur me tatimit në pronë dhe inkasimit përmes përmbaruesve. Është e vërtetë që kemi bërë marrëveshje me dy përmbarues për inkasimin e tatimit në pronë. Ne është dashur të fillojmë me përmbarim që nga 1 tetori i vitit të kaluar, ne kemi apeluar që qytetarët t’i kryejnë obligimet e veta, por nuk ka pas sukses, prandaj jemi detyruar që të fillojmë punën me përmbarues, sepse kjo është çështje e rregulluar me ligj.

**Naser Korça**: leje për ndërhyrje në infrastrukturë, operatori e ka marrë në bazë të lejes së ndërtimit dhe në bazë të pëlqimit energjetik nga KEDS dhe ne kemi qenë të obliguar t’i japim leje, kurse sa i përket riparimit të rrugëve do të bëhet nga komuna për shkak se operatori ka bërë pagesën për ndërhyrje në infrastruktura dhe së shpejti do të intervenohet në rrugë.

Sa i përket trotuarit në Zhegër, është pranuar teknikisht, por nuk është pranuar kanalizimi pjesa e cila është nga Restorant “Katana” e deri në Qendër të Zhegrës. Rruga “Elez Agushi” është e shkatërruar por është lidhur kontrata me Kompaninë “Teuta” dhe Hidromoravës për ndërrimin e gypit të ujësjellësit dhe pasi të kryhet kjo punë do të asfaltohet ajo rrugë dhe bëhet sanimi i tërësishëm i saj.

Rruga e Prishtinës nuk kam thënë se sivjet do të asfaltohet, por kam thënë se projekti është i gatshëm, e këtë gjë e them prapë pa dyshim, por kostoja është mjaftë e lartë dhe ne po presim gjetjen e mjeteve.

Nga kryetari i komunës është formuar një komision për riorganizimin e trafikut dhe rrugëve në qendër dhe fatkeqësisht njëri nga pjesëtarët e komisionit që ka qenë polic është graduar dhe ka marrë pozitë tjetër në nivel qendror dhe ky anëtarë duhet të ndërrohet.

Sa i përket cilësisë së asfaltimit, nuk jam i kënaqur fare me të, është kompania që mbikëqyrë punimet dhe bëhet vlerësimi i saj, por unë nuk jam i kënaqur me punimet e disa kompanive, e ne si drejtori kemi paraqitë vërejtjet tona.

Sa i përket ndriçimit te palestra sportive keni pak durim sepse është duke u punuar rruga për Ferizaj, kurse përgjegjësinë për palestrën e ka palestra e sportit.

**Shpresa Hajdari:** këto ditë do të fillojmë renovimin e tri hapësirave të kulturës dhe njëra nga to do t’i ndahet edhe ansamblit.

**Sadri Arifi:** unë kam qenë koordinator i komisionit për emërtimin e rrugëve dhe ky kuvend me 28.04.2017 ka miratuar vendimin për emërtimin e rrugëve dhe njëkohësisht ka shfuqizuar vendimin e vitit 2005. Në atë seancë është miratuar lista me emrat e propozuar nga komisioni i përbërë nga partitë politike dhe shoqëria civile, lista është miratuar, por në terren është ndodhur e kundërta, sepse janë bërë disa lëshime gjë që ka shkaktuar shumë ankesa nga qytetarët.

Në cilësinë e koordinatorit ne duhet ta diskutojmë këtë çështje për hapat e mëtutjeshëm, ku mendojmë ta mbajmë prapë një mbledhje me komisionin t’i shqyrtojmë prapë ankesat e qytetarëve dhe t’i rishikojmë lëshimet e bëra.

Çështja tjetër ka të bëjë me znj. Arbëresha Kryeziu, në dy momente është zënë në gojë Sekretaria e Kuvendit, e unë i them zonjës se vlerësimin e ligjshmërisë e bën zyra ligjore në kuadër të komunës, kurse në nivel të Kosovës e bën MAPL. Do të doja të mos merresh me punë të komisioneve disiplinore dhe çështje të ekzekutivit, sepse duhet të dëgjosh dy palët, e jo të flisni me mendimin e një pale. Ju nuk duhet të bëheni avokat i askujt dhe mos u merr me punë të tjerëve, sepse ligji e përcakton çdo çështje. Zotëria që ju e zutë në gojë, matet me hije të mëngjesit dhe del shumë i madh, por është mirë të matet me hije të mesditës dhe e sheh vetën se ku është dhe ku e ka kokën.

**Shpresa Kurteshi**: sa i përket ish kampit “Montith” ne kemi thënë se e fusim në rend dite këtë çështje në rast se vije me material të kompletuar dhe i përgatitur si duhet, por meqë sot nuk është arritur ta kemi këtu si pikë rendit të ditës, atëherë e lus DUPMM, që për seancën e radhës të vije i kompletuar me material.

**Bujar Nevzati:** e nderuar kryesuese, ju po bëni shkelje të Rregullores së Kuvendit dhe po e ngulfatni punën e Kuvendit. Ju lus të na lejoni të flasim lirshëm, sepse unë e dëgjova drejtorin e DUPMM për çështjen që e ngriti Arbëresha, ku ai flet me nervozë dhe i them se ju e keni autoritetin dhe pushtetin, policinë dhe Gjykatën, por pse nuk e keni suspenduar zyrtarin nëse vërtetë paska bërë shkelje ? Unë dyshoj se ato që i tha drejtori nuk janë të vërteta, prandaj kërkoj përgjigje të shkurtë.

 **Nevzat Isufi:** dua të marr përgjigje nga nënkryetari për komisionin për pranimin e punëtorëve të rijnë, po ashtu nuk jam i kënaqur me përgjigjen e drejtorit të Inspeksionit. Në vend të injorimit, kërkojmë të përgjigjeni si duhet, sepse pyetjet janë të konkretizuara, e nëse nuk keni përgjigje tani, atëherë përgjigjuni me shkrim.

**Mimoza Kadriu:** për çështjen të cilën e ngriti z.Surdulli, kërkoj që ta fusim në rend dite ashtu siç jemi marrë vesh në KPF. Sa i përket drejtorisë së Inspeksionit nuk mora përgjigje si duhete jo tërthorazi.

**Arbëresha Kryeziu-Hyseni:** po ndërlidhem me përgjigjen e drejtorit të Urbanizimit i cili u mundua të u ikë përgjigjeve për pyetjet të cilat unë i parashtrova dhe i them se ndoshta keni bërë përvojë për ankesat e komisionit disiplinor, por unë nuk jam punëtore e DUPMM, por jam përfaqësuese e drejtpërdrejtë e qytetarëve, nuk më ka pëlqyer fjala “xhungël”; por ju njoftoj se edhe drejtorët që janë pjesë e ekzekutivit përdorin fjalë edhe më banale, por ndaj tyre asnjëherë nuk është iniciuar asnjë kërkesë për komision disiplinor dhe konkretisht e pyes drejtorin, se a është e vërtetë që nga shkurti i vitit 2018 DUPMM, nuk ka udhëheqës të sektorit juridik dhe aktet për lëshimin e lejeve ndërtimore i harton Shaqir Ukshini, i cili me profesion është inxhinier i makinerisë?

**Ibish Ibishi :** në pyetjet e mija mora disa përgjigje jo të plota. Së pari i drejtohem drejtorit të buxhetit i cili tha se me ligjin për financa është i rregulluar inkasimi në pronë, andaj na sqaroni se a është e vetmja formë e inkasimit kjo formë që e keni përzgjedhë? Nëse nuk është e vetmja formë, ne kemi të drejtë të propozojmë edhe metoda tjera që të mbërrijmë te inkasimi i atyre borxheve, metodat e mëhershme që i kemi miratuar në KK.

**Fitim Guda**: kolege Tusha, po ju afroj shpjegim lidhur me paraqitjen time para disa seancave, fjalimi im është nxjerrë prej një konteksti të gabuar, sepse edhe drejtori i Shkollës z.Jetishi më është drejtuar me pyetje, por unë kam thënë : Shkolla e Bujqësisë ka amortizim moral e jo fizik, e duke mos dashur me luajt rolin e të diturit këtu . Amortizimi fizik është kur ai institucion nuk mund të funksionojë, kurse amortizimi moral është që shkolla funksionon, por nuk është produktive.

**Arta Nuhiu- Haziri**: e falënderoj drejtoreshën e Kulturës që ka marrë masa me prioritet dhe drejtorin e Inspeksionit që ka marrë masa për kiosqet lidhur me shitjen e cigareve për fëmijët nën moshën 18 vjeçare dhe e falënderoj drejtorin e Shëndetësisë që e përkrahi iniciativën për vendosjen e një stafi emergjent në Kampusin e shkollave të mesme.

**Arbër Ismajli**: lidhur me përgjigjen për punën e përmbarimit, ne jemi të vetëdijshëm për rastet që kanë obligime ndaj komunës, ne jemi orientuar ndaj bizneseve që kanë obligime të mëdha dhe besojmë që qytetarët do të vetëdijesohen që mos të hyjmë edhe në familje me përmbarues.

**Zijadin Maliqi**: i mirëpres me dëshirë këshillat e juaja, por ju lutem gjeni format e duhura për t’i realizuar ato inkasime. Ne i kemi njoftuar me telefon obliguesit e mëdhenj, po ashtu edhe për ligjin e faljes së borxheve i kemi njoftuar, i kemi mundësuar pagesat me këste dhe çdo mundësi tjetër.

**Bekim Bajrami:** ne si DUPMM, kemi udhëheqësin e sektorit të Lejeve z Ukshini, çdo leje i nënshtrohet procesit të vlerësimit dhe nëse është i ligjshëm atëherë kalon. Janë formularët e USAID-it në nivel të Kosovës dhe nuk e di se a i ka vlerësuar ai zyrtarë. Nga muaji shkurt kemi mbet pa zyrtar juridik dhe në mungesë të këtij zyrtari, ne jemi në konsultim me zyrën Ligjore dhe shërbehemi me konsultat e tyre.

**Sadri Arifi**: kërkoj nga ju anëtarë të Kuvendit, që t’i përmbaheni Rregullores së Kuvendit dhe mos të diskutoni për çështjet që nuk janë paraparë për Kuvend. Ju të gjithë e keni marrë Rregulloren dhe ju lutem mos i zgjatni diskutimet e juaja, por respektojeni Rregulloren.

**Diskutim rreth rendit të ditës :**

**Mimoza Kadriu**: në emër të këshilltarëve të Nisma kërkoj që pika 3.4 të shtyhet për një seancë tjetër, sepse nuk është çështje e ngutshme. Mendoj se është periudhë e shpejtë dhe nuk janë të informuar si duhet ky komunitet.

Po ashtu në KPF ishte kërkesa e pronarëve të tokave të kampit “Montith” të futet në rend dite për KK dhe ne jemi pajtuar me këtë gjë, e tani përveç që nuk morëm përgjigje, kërkoj që në të ndryshme të diskutohet kjo pikë apo të futet në rend dite.

**Shpresa Kurteshi**: ne nuk mund ta fusim në rend dite pikën për kampin “Montith” sepse edhe më parë e thash që nuk kemi material për këtë pikë. Ne sot nuk jemi të gatshëm për ta diskutuar këtë pikë.

**Bekim Bajrami**: ne kemi obligim për tokat e qytetarët të kampit “Montith” dhe unë i kam njoftuar lidhur me planin rregullues, jemi duke bërë hapjen e rrugëve dhe në bashkëpunim me DGJKP, do ta bëjmë një elaborim të gjendjes aktuale.

Sa i përket tarifave për lejet e ndërtimit, kemi disa ndryshime të taksave ku kategoria e parë do të jetë më e lirë në taksa, kurse banimi kolektiv ka një ngritje 60 cent për metër katrorë. Banimi i ulët sipas llogaritjeve dhe UA ka një ulje të çmimit dhe bie në 5.30 cent.

Të hyrat e lejeve ndërtimore në vitin e kaluar kanë qenë të përbashkëta edhe në ndërtimin e kategorisë së parë edhe atë të dytë por këtë vit UA, kërkon të bëjmë seleksionimin e kategorive.

**Nevzat Isufi**: është e çuditshme kur në këtë Kuvend kemi futë shpesh herë pika pa asnjë material, kurse sot, kur të gjithë anëtarët e KK, kanë marrë një material, sot thuhet se nuk jemi të përgatitur. Pronarët e tokave të kampit “Montith” janë prezent, ne kemi pas raste të tilla edhe më parë kur qytetarët kanë marrë fjalën në këtë Kuvend, prandaj keni mundur që edhe këtyre t’i jepni fjalën.

 Sa i përket rendit të ditës edhe unë mendoj që pika 3.4 nuk ka material të mjaftueshëm, sepse duhet të kemi informim më të gjerë, si kanë lëvizur çmimet, po ashtu të sjellët edhe UA dhe të bëjmë krahasime. Prandaj edhe unë propozoj që mos të ngutemi lidhur me këtë pikë, sepse nuk kemi material të mjaftueshëm.

**Bujar Nevzati**: a kanë qenë në diskutim taksat për leje ndërtimore dhe tarifa për rregullimin e infrastrukturës për vitin 2019? Edhe unë pajtohem që kjo pikë të shtyhet për një seancë tjetër të KK.

**Abdyl Aliu**: të gjithë po pajtohemi që kjo pikë të shtyhet, por mos të bëjmë politika në Kuvend, por të jemi më të qartë sepse qytetarët na kanë dhënë detyra , ku dikujt i kanë dhënë detyra të kryejnë punë e disave e dikujt ju kanë dhënë detyra të flasin. Sulmuesit më të mëdhenj për ta mbrojtur rregulloren e kuvendit është Vetëvendosja, e sot flisni diçka tjetër. Ju e dini se një çështje e tillë për të ardhur një Kuvend, duhet të kaloj në Komitet, e mos bëni politika dhe nxitje të pa nevojshme.

**Bekim Bajrami**: koeficientet janë nxjerrë sipas UA, por nëse ju jeni të pajtimit, ne mund ta shtyjmë këtë pikë.

 **Nevzat Isufi**: me vjen keq që disa kolegë nuk kuptojnë, por këtu nuk ka asgjë politike, por ne po kërkojmë diçka konkrete, sepse çdo anëtarë i kuvendit është i votuar nga qytetarët dhe përfaqësojnë qytetarët. Mos u mundoni t’i hidhni hi syve qytetarëve, ne këtu jemi për të kryer punë.

**Abdyl Aliu**: kush sa merr vesh në politikë po duket dhe dikush tjetër na vlerëson. Ju garantoj që punën e kampit “Montith” do ta kryej LDK-ja, e ju tjerët nuk do të keni rast ta kryeni.

**Riza Abdyli**: dua të ndërlidhem me temën në fjalë, edhe unë pajtohem që paraprakisht të njoftohen ndërtuesit e lartë dhe duhet t’i thjeshtësoni procedurat burokratike që i keni në bashkëpunim me drejtorinë e Inspeksionit. Nëse një ndërtues i lart hyn në marrëveshje me ju dhe për shkaqe të ndryshme zvarriten punët për shkak të një dokumentacioni çfarëdo qoftë, mos i zvarritni operatorët ekonomik por krijoni lehtësira që të pajisen sa më shpejtë me leje ndërtimore. T’i jepni mundësi ndërtuesve të lartë të fillojnë me punë, sepse sezona ka filluar por punët po zvarriten me procedura të ngarkuara.

**Ibish Ibishi**: mendoj se disa diskutime po zgjasin më tepër se sa që duhet. Unë në fillim të seancën e paraqita çështjen e kësaj zone dhe ne jemi marrë vesh edhe në KPF për këtë çështje. Nëse është e nevojshme ne mund të diskutojmë në pikën në të ndryshme. Ja përkujtoj z.Aliu, që ne kemi pas material për këtë pikë, por edhe unë pajtohem që pika 3.4 të shtyhet, meqë nuk është urgjente.

**Isa Agushi:**  si anëtar i pavarur i Kuvendit , nuk pajtohem me z. Aliu, i cili tha se ne i kemi votat, atëherë, meqë i keni votat, pse po i sjellni këto pika për shqyrtim në Kuvend. Në vitin 2013 kam qenë prezent kur është bërë fitorja e LDK, por në vitin 2021 do të jem prezent kur do ta dorëzoni fitoren e LDK-së , sepse qe 6 vite nuk keni bërë asgjë e unë kam qenë i mashtruar me ju si LDK.

**Shpresa Kurteshi**: ne kemi implementuar programin tonë qeverisës dhe po e implementojmë edhe më tutje.

**Në mënyrë unanime miratohet propozimi për largimin e pikës 3.4 Propozim vendimi për miratimin e taksës për leje ndërtimore dhe tarifës për rregullimin e infrastrukturës për vitin 2019**

**Në mënyrë unanime miratohet rendi i ditës pa pikën 3.4.**

* 1. **Raporti financiar Janar-Mars 2019**

**Nevzat Isufi:** pas disa vërejtjeve të njëpasnjëshme, më në fund po i vërejmë disa përmirësime sa i përket raportit financiar në aspektin teknik.

Raporti tre mujor është tregues si është filluar viti dhe me çfarë dinamike po rrjedhin punët në drejtori. Po të shikohet buxheti i përgjithshëm vjetor, duket sikur është gjetur mesatarja e shpenzimeve të ndara në tre mujor, përderisa nga praktika e dimë se pjesa më e madhe e buxhetit shpenzohet në tremujorin e fundit të vitit. Po të shikohet plani vjetor dhe realizimi i të hyrave vetanake të vitit 2019 në faqe 5, kemi paraqitjen e tabelës krahasuese në planifikim me realizimin vetëm për vitin 2018 dhe 2019, ndërsa sipas udhëzimeve dhe trajnimeve nga ekspertët do duhej të kishim pasqyrën për tri vite e jo për dy vite. Nëse krahasojmë vitin 2018 me vitin 2019 në disa sektor kemi të hyra simbolike, p.sh te hyrat nga shërbimet publike janë vetëm 4.88% ose dy herë e gjysmë më pak se në të njëjtën periudhë të vitit të kaluar.

Përqindje të ulët të realizimit të të hyrave kemi edhe lejet e ndërtimit , më pak se në të njëjtën periudhë të vitit të kaluar. Po ashtu realizim të ulët kemi edhe te të hyrat nga zhvillimi ekonomik dhe te të hyrat nga inspeksioni ndonëse inspeksioni në vitin e kaluar në këtë periudhë kemi pas zero të hyra.

Në aspektin pozitiv dhe ruajtjen e një të hyrave stabile kemi të hyrat nga Kultura të cilat kanë kaluar mbi 60% të planit të të hyrave vjetore. Një përqindje e kënaqshme e të hyrave mendoj se është realizuar edhe te tatimi në pronë, ndërsa përqindje e lartë e të hyrave është arritur nga gjobat në trafik, të cilat gati se janë dyfishuar në krahasim me vitin e kaluar e që arrijnë në 42%, por siç e dimë kjo vjen si rezultat i shtrenjtimit të gjobave në trafik.

Përqindje të mira në realizimin e këtyre të hyrave kanë rregulluar përqindjen e përgjithshme të hyrave dhe mund të konstatojmë se prapë është e ulët në krahasim me vitin e kaluar.

Në faqe 11 te shpenzimet nga të hyrat vetanake, përkatësisht te subvencionet e kulturës, dua ta di se cilat sporte janë subvencionuar, sepse ne kemi dhënë vërejtje se disa sporte fare pak ose aspak nuk ndihmohen.

Te shpenzimet janar-mars 2019 te pagat, mallrat dhe shërbimet e zyrës së kryetarit , ku pothuajse janë shuma të njëjta, për të theksuar se shpenzimet dhe normat e një stafi të zyrës së kryetarit i cili shpenzon më shumë se Administrata e Përgjithshme.

Shpenzimet për pagesat e punëtorëve në kontratë mbi vepër si gjithmonë futen me në kod tjetër, por në pyetjen që e kam bërë për drejtorin e DBF, se sa punëtorë në kontratë mbi vepër financohen , drejtori më tha se nuk e di, prandaj unë prapë e pyes se sa punëtorë në kontratë mbi vepër kemi dhe sa paguhen ? Gjithashtu një shpenzim për vendimet e Gjykatave që mendoj se është shpenzim i madh dhe dua ta di se për çfarë vendime bëhet fjalë?

**Avdyl Aliu**: ky raport tre mujor është në përputhje të plotë në kërkesat dhe përkufizimet e ligjit mbi financa publike. Raporti përmban shuma totale për kategori të ndryshme ekonomike dhe përmban krahasime ndër vite.

Ky raport është i pari për këtë vit dhe raportimet janë të shpeshta në mënyrë që të na mbajnë sa më të informuar për buxhetin e komunës. E falënderojmë komunën dhe DBF për gatishmërinë që e kanë për të na informuar çdo moment.

Ky raport përkrahet nga ne dhe e inkurajojmë drejtorin të punojë edhe më tutje kështu.

**Enver Hajrullahu**: në emër të Nisma jap mendimet lidhur me raportin, ky buxhet si total i planifikuar 25.944.406 €, është shpenzuar 17.9% total i buxhetit. Dinamika e punës besoj që gjatë muajit të verës besoj që shpenzimet do të shtohen. Te shpenzimet kapitale kam një pyetje, nga planifikimi mbi 5 milion € janë shpenzuar vetëm 3.31% të buxhetit total, pse te kjo kategori zakonisht po ngecim për mos realizimin e mjeteve të planifikuara ?

**Arijeta Rexhepi**: te raporti financiar jam ndal më tepër te shpenzimet në mallra dhe shërbime ku shihet se për tre muaj janë shpenzuar afro 600.000 €, dhe te kjo kategori kemi punëtorë me kontratë mbi vepër, por nuk kemi njohuri sa është numri i tyre. Te DSHPIB te kjo kategori kemi 126.000€ , DA 34.000€, DMSH 33.000€, QKMF 78.000€, DKA 113.000€, prandaj është mirë të njoftohemi se sa është numri i punëtoreve me kontratë mbi vepër pasi që pagesat bëhen nga kjo kategori.

Në raport shihet numri i punëtorëve të punësuar, por nëse e krahasojmë me vitin 2018 kemi të punësuar 2448 persona , ndërsa tani kemi 2459 persona, a janë të punësuar këta punëtorë ku vërtetë ka nevojë ai vend pune në mungesë të punëtorëve, duam një sqarim?

Punëtorë me kontratë mbi vepër, në raport janë paraqitur vetëm te DBP për këta tre muaj dhe vlera është 2406€, pastaj kemi një shifër të shërbimeve, një shifër e lartë, shërbimet e arsimit dhe trajnimit te DBP në vlerë 13.000 €, shtrohet pyetja çfarë lloj shpenzimesh?

Po ashtu shqetësuese janë edhe shpenzimet për Gjykata te DMSH, e cila ka vlerë 20.500 €, te DI afro 20.000€, te shërbimet publike afro 45.000 €, mangësia më e madhe e këtij raporti është mungesa e projekteve të planifikuara apo që kanë filluar të punohen nga viti 2019.

**Zijadin Maliqi**: realizimi i të hyrave dhe i shpenzimeve, gjithmonë merren krahasimet e vitit paraprak me raportin aktual. Planifikimi i të hyrave bëhet për tërë vitin, e jo për periudha të shkurtra. Vetëm deri më dje, të hyra kemi mbi 500.000 €, raporti përfundimtar financiar e tregon të vërtetën për gjitha të hyrat. Te gjobat në trafik edhe vitin e kaluar kemi pas të hyra të mëdha, Ministria e financave paraqet të hyra direkte dhe indirekte.

Subvencionet në kulturë, në janar është manifestimi “Flaka e Janarit”, dhe sivjet është realizuar me të hyra vetanake.

Numrin e punëtorëve në kontratë mbi vepër nuk mund ta di, sepse ndryshon nga muaji në muaj. Dy zyrtarë me kontratë mbi vepër paguhen nga zyra e prokurimit.

Vendimet e Gjykatave janë 120.000 € që janë marrë me përmbarues. Në shëndetësi 53.000€, e te disa drejtori janë të precizuara, por edhe një pjesë e punëtorëve të arsimit që përmes gjykatave po i rregullojnë tri pagat e fundit të tyre.

Te shpenzimet kapitale janë rreth 3%, por këtë vit kemi pas problem me aprovimin e buxhetit, kemi pas vonesë në buxhet por tani jemi në proces e sipër.

Rreth mallrave dhe shpenzimeve kemi laramani mes drejtorive, sepse çdo drejtori e ka të ndryshme mënyrën e shpenzimeve.

Ky raport është me këto të dhëna dhe presim që raporti gjashtë mujor do jetë më i mirë edhe në të hyra edhe në shpenzime.

**Arjeta Rexhepi**: te mallrat dhe shpenzimet u përmenden shpenzimet e varrimit, por unë e shoh se te shpenzimet e varrimit te DSHPIB, kemi shifër tjetër jashtë mallrave dhe shërbimeve , e këto a hynë te mallrat dhe shërbimet, apo shërbimet e varrimit janë linjë në vete buxhetore ?

**Zijadin Maliqi**: mirëmbajtjet dimërore kanë kushtuar 15.000 €, shërbimet e varrimit 14.000 €, e të gjitha këto shpenzime hyjnë te mallrat dhe shërbimet.

* 1. **Miratimi i Raportit të panelit përzgjedhës për zgjedhjen e anëtarëve në Komitetin konsultativ për persona me aftësi të kufizuar**

**Me 24 vota “për” e të tjerat abstenime miratohet pika 3.2**

* 1. **Miratimi i Raportit të panelit përzgjedhës për zgjedhjen e anëtarëve në Komitetin konsultativ të ekspertëve të planifikimit hapësinor**

**Më 25 vota “për” e të tjerat abstenime miratohet pika 3.3**

* 1. **Propozim vendimi për ndryshim dhe plotësimin e vendimit 01.Nr.28467 të datës 22.03.2018 për themelimin e KKSB**

**Sadri Arifi:** FSK ka kërkuar qënë vend të Bashkim Hadiut të zëvendësohet me Afrim Xhelili dhe Muhamet Shehu vjen si përfaqësues i Tarikatit të shehlerëve

* 1. **Kërkesë për mbështetjen financiare të Teatrit të Qytetit të Gjilanitpër vitin 2019**

**Gentrit Murseli:** falënderoj drejtorin e Teatrit dhe gjithë komunitetin artistik të komunës së Gjilanit për vendimin e komisionit të granteve nga Ministria e Financave, për rregullimin e financimit të Teatrove publike të qyteteve, njëkohësisht si grup i këshilltarëve të LDK-së e mbështesim projektin financiar i cili i përfshinë pagesat për stafin artistik , stafin teknik dhe gjithashtu për rregullimin e skenografive gjatë vitit 2019. Ne e kemi analizuar kalendarin e aktiviteteve për vitin 2019 dhe shpresojmë që ndarja e këtyre mjeteve financiare do të kontribuoj në arritjen e objektivave të parapara. Njëkohësisht e falënderoj drejtorin e Teatrit për prezencën dhe si kryesues i komitetit për Kulturë, Rini dhe Sport, e falënderoj për korrektësinë që po e tregon vazhdimisht me ne!

**Festa Shabani**: edhe unë e përkrahi këtë projekt dhe e përgëzoj për punën e deri tanishme, por lidhur me kërkesat e shpeshta dua ta di se a duhet një herë të merret një vendim apo si shkojnë punët ?

**Arta Hazitri-Nuhiu**: në emër të AAK edhe ne i japim mbështetje të plotë kësaj kërkese dhe i urojmë suksese në punë Erson Zymberit.

**Fitim Guda**: i nderuar z Maliqi, dua ta di se deri ku ka arrit kërkesa, që të bëhet një kod i posaçëm për pagesat e aktorëve?

**Riza Abdyli**: edhe unë e përshëndes vendimin e ministrisë së Kulturës që ka bërë zgjidhje për teatrot e qyteteve të Kosovës, sepse na ka lehtësuar punën si komunë lidhur me financimin e teatrove, por dua një sqarim nga drejtori si do të jetë puna e kësaj kërkese që na u është adresuar neve para kohës së vendimit nga ministria dhe a kemi ndonjë ndryshim lidhur me këtë kërkesë?

**Zijadin Maliqi**: vendimi që është marrë në ministrinë e Financave është bërë pas punës së sindikatës dhe teatrove dhe kryetari i komunës është angazhuar dhe kemi arritur që më në fund të sigurohet kodi për 6 teatro të qyteteve të Kosovës. Ky kod vlen për vitin 2020 e tutje, e jo për vitin 2019. Ne duhet ta planifikojmë buxhetin për vitin e ardhshëm edhe për teatro. Ministria e financave ka lejuar edhe numrin e punëtorëve sa është tani.

Tani mendoj se lidhur me këtë kërkesë për financim ne kemi mjete të mjaftueshme për subvencionim.

**Nevzat Isufi**: ne gjithmonë e kemi përkrahur teatrin dhe unë i çmoj për kurajon që kanë pas punëtorët pavarësisht kushteve që kanë pas në teatër dhe uroj që ky buxhet të jetë real.

**Mimoza Kadriu:** edhe ne si Nisma Social Demokrate, mbështesim këtë kërkesë dhe urojmë që mos të kemi më vështirësi të tilla

 Në mënyrë unanime miratohet pika 3.4

**Seanca e katër e Kuvendit i përfundoi punimet në ora 15:30 minuta.**

 **Procesmbajtësja Kryesuese e Kuvendit**

 **\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Shpresa Kurteshi-Emini**